1.  ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท มีดังต่อไปนี้

-   0ความเสี่ยงจากการพึ่งพิงลูกค้ารายใหญ่

  ลักษณะธุรกิจงานก่อสร้างโครงการขนาดใหญ่ของภาครัฐและเอกชนในไทยจะมีผู้รับเหมาหลักโครงการขนาดใหญ่อยู่จำนวน
  3 ราย และผู้รับเหมาช่วงรายใหญ่ที่สามารถทำงานฐานรากได้นั้นมีจำนวนอยู่ 3
  รายซึ่งบริษัทก็เป็นหนึ่งในนั้นด้วย ทำให้บริษัทจำเป็นต้องพึ่งพิงผู้รับเหมาหลักโครงการขนาดใหญ่

  โดยในปี 2547 ปี 2548 และปี 2549 บริษัทมีรายได้จากบมจ. ซิโน-ไทย เอ็นจิเนียริ่ง แอนด์
  คอนสตรัคชั่น คิดเป็นร้อยละ 46.65 ร้อยละ 74.18 และร้อยละ 29.91 ของรายได้รวม
  ตามลำดับ ถึงแม้ว่าสัดส่วนรายได้ในปีนี้จะลดลง
  แต่บริษัทยังคงมีความเสี่ยงจากการพึ่งพิงลูกค้ารายนี้
  ทั้งนี้มีการคาดการณ์ว่างานโครงสร้างและสาธารณูปโภคพื้นฐานขนาดใหญ่ (Mega Projects)
  ของรัฐบาลที่ได้เริ่มดำเนินการตั้งแต่ปี 2550-2551 เป็นต้นไป
  อาจส่งผลให้ลูกค้ารายนี้ในฐานะผู้รับเหมาหลักว่าจ้างให้บริษัททำงานในโครงการก่อสร้างดังกล่าวต่อเนื่องไปอีกในอนาคต
  และบริษัทจะยังคงมีรายได้จากผู้รับเหมาหลักรายนี้ในสัดส่วนสูงต่อไป

  จากคุณภาพผลงานของบริษัทที่ดีมาโดยตลอดประกอบกับการรักษาความสัมพันธ์ที่ดีกับลูกค้ารายนี้ส่งผลให้ความเสี่ยงที่จะสูญเสียลูกค้ารายนี้ไปในอนาคตอันใกล้นี้ค่อนข้างจำกัด
  นอกจากนี้งานโครงสร้างและสาธารณูปโภคพื้นฐานขนาดใหญ่ (Mega Projects)
  ของรัฐบาลที่คาดว่าจะดำเนินการต่อเนื่องไปอีก 3 – 5 ปีนั้น
  อาจจะมีผลทำให้กำลังการผลิตเสาเข็มเจาะขนาดใหญ่ของทุกบริษัทรวมกันในปัจจุบันไม่เพียงพอต่อความต้องการ
  ส่งผลให้ลูกค้าหลายรายมีความจำเป็นที่ต้องรักษาความสัมพันธ์อันดีกับผู้รับเหมาก่อสร้างงานฐานรากเช่นกัน

  อย่างไรก็ดี บริษัทได้ตระหนักถึงความสำคัญของการลดความเสี่ยงจากการพึ่งพิงลูกค้ารายใหญ่
  โดยมีนโยบายขยายฐานลูกค้าทั้งที่รับงานภาครัฐและภาคเอกชนให้มีจำนวนมากขึ้น

-   ความเสี่ยงจากความผันผวนของราคาและอุปทานของวัตถุดิบ

  วัตถุดิบหลักของบริษัทคือ คอนกรีต เหล็กเส้น ซีเมนต์ น้ำมันดีเซล และ สารละลายพยุงหลุมเจาะ
  (เบนโทไนท์และโพลีเมอร์)
  ซึ่งบริษัทมีนโยบายลดความเสี่ยงจากความผันผวนของราคาและการขาดแคลนของวัตถุดิบ
  โดยการสั่งซื้อวัตถุดิบบางรายการที่ใช้ในโครงการที่ได้รับว่าจ้างเป็นการล่วงหน้าทั้งจำนวน
  และบางรายการบริษัทสามารถทำสัญญากำหนดราคาคงที่ในระยะเวลาหนึ่ง
  ประกอบกับลักษณะงานของบริษัทที่ใช้เวลาในการทำงานสั้น โดยเฉลี่ยแล้วประมาณ 2 – 6 เดือน
  ต่อโครงการ
  ทำให้โอกาสที่บริษัทจะประสบกับความผันผวนของราคาวัตถุดิบในแต่ละโครงการนั้นจำกัด
  สำหรับความผันผวนของอัตราแลกเปลี่ยนเงินตราต่างประเทศนั้นมีผลต่อราคาวัตถุดิบค่อนข้างต่ำ
  เนื่องจากวัตถุดิบหลักทั้งหมดสามารถจัดซื้อได้ภายในประเทศ นอกจากนี้
  บริษัทยังคงเน้นการรับงานที่รับผิดชอบเฉพาะค่าแรงและเครื่องจักรด้วย

  สำหรับในกรณีของน้ำมันดีเซลซึ่งมีความผันผวนสูงในช่วงครึ่งปีแรกของปี 2549
  นั้นราคาได้ทยอยปรับลดลงในช่วงไตรมาส 3 และมีเสถียรภาพมากขึ้นตลอดช่วงที่เหลือของปี
  อย่างไรก็ตามบริษัทมีนโยบายในการลดผลกระทบจากราคาน้ำมันดีเซลโดยการรณรงค์ให้มีการประหยัดการใช้น้ำมันดีเซลหน้างาน
  และเพิ่มประสิทธิภาพการผลิต (ลด Down-time) นอกจากนี้ บริษัทได้พิจารณาปรับราคา
  สินค้าขึ้นเพื่อชดเชยต้นทุนตามความเหมาะสม โดยยังคงศักยภาพการแข่งขันได้

-   ความเสี่ยงในการที่ไม่สามารถหางานใหม่เมื่อโครงการปัจจุบันเสร็จสิ้นแล้ว

  การก่อสร้างงานฐานรากนั้นใช้เวลาในการดำเนินการของแต่ละโครงการไม่นานนักประมาณ 2-6
  เดือน และอาจใช้เวลามากที่สุดประมาณ 10-12 เดือน ในกรณีที่เป็นโครงการขนาดใหญ่
  ดังนั้นบริษัทจำเป็นต้องหาโครงการใหม่มาแทนงานที่ใกล้เสร็จแล้วอย่างต่อเนื่องเพื่อรักษารายได้ของบริษัทให้เติบโตอย่างสม่ำเสมอ

  บริษัทคาดว่าจะได้รับผลประโยชน์จากงานโครงสร้างและสาธารณูปโภคพื้นฐานขนาดใหญ่ที่จะมีการก่อสร้างอย่างต่อเนื่องไปอีก
  5 – 7 ปี ข้างหน้า รวมทั้งโครงการภาคเอกชนอื่น
  อีกทั้งบริษัทเองก็เป็นที่รู้จักดีในวงการรับเหมาก่อสร้าง
  อย่างไรก็ดีโครงการดังกล่าวอาจมีความไม่แน่นอนขึ้นอยู่กับนโยบายของรัฐบาล
  จึงไม่สามารถระบุมูลค่าหรือกำหนดเวลาที่ชัดเจนได้

-   ความเสี่ยงจากการสูญเสียบุคลากรที่มีความรู้ ความชำนาญและประสบการณ์ในงานฐานราก

  งานของบริษัทเป็นงานที่จำเป็นต้องใช้บุคลากรที่มีความรู้ความชำนาญในการก่อสร้างงานฐานรากไม่ว่าจะเป็นการวางแผนงาน
  เทคนิคการดำเนินงาน การติดต่อหาลูกค้า การใช้เครื่องจักรและอุปกรณ์ในการทำงาน
  ตลอดจนการซ่อมบำรุงเครื่องจักรให้อยู่ในสภาพที่พร้อมดำเนินงาน
  หากบริษัทสูญเสียบุคลากรที่มีผลต่อการทำงานที่สำคัญได้แก่ ผู้บริหารระดับสูง
  และวิศวกรที่มีประสบการณ์ ความรู้ความสามารถไป อาจส่งผลต่อการดำเนินงานของบริษัทได้

  อย่างไรก็ตาม
  บริษัทมีนโยบายในการดูแลสวัสดิการของพนักงานและให้ผลตอบแทนในระดับที่สามารถแข่งขันกับตลาดได้
  รวมทั้งการจัดให้มีการพัฒนาบุคลากรอย่างต่อเนื่อง
  เพื่อให้บุคลากรทำงานให้กับบริษัทอย่างเต็มที่และรักษาบุคลากรให้ทำงานกับบริษัทในระยะยาว
  และจากระบบการบริหารงานบุคลากรที่ดีในปัจจุบัน หากมีบุคลากรส่วนใดขาด
  บริษัทสามารถสลับสับเปลี่ยนบุคลากรเพื่อทดแทนส่วนที่ขาดไปได้ทันทีโดยไม่กระทบกับการดำเนินงานของบริษัท

-   ความเสี่ยงจากการก่อสร้างโครงการล่าช้ากว่ากำหนด

  ความเสี่ยงอันเนื่องมาจากความล่าช้าของโครงการโดยทั่วไป
  อาจเกิดจากความล่าช้าอันเนื่องมาจากผู้ว่าจ้างเอง (ผู้รับเหมาหลักหรือเจ้าของโครงการ) เช่น
  เรื่องการส่งมอบพื้นที่ การพิจารณาอนุมัติเรื่องต่างๆ ที่เกี่ยวกับการก่อสร้าง
  ในกรณีที่เจ้าของโครงการส่งมอบพื้นที่ล่าช้า บริษัทอาจได้รับค่าชดเชยการรอพื้นที่ (Stand-by
  Fee) จากเจ้าของโครงการตามความเหมาะสมแล้วแต่กรณี ทั้งนี้
  ความล่าช้านี้อาจมีผลกระทบต่อระยะเวลา และค่าใช้จ่ายในการก่อสร้าง
  ซึ่งบริษัทได้ลดความเสี่ยงจากความล่าช้าเหล่านี้
  โดยมีการประชุมวางแผนกับผู้ว่าจ้างอย่างต่อเนื่อง
  ซึ่งบริษัทจะนำเครื่องจักรเข้าสถานที่ก่อสร้างก็ต่อเมื่อผู้ว่าจ้างได้จัดเตรียมความพร้อมของพื้นที่สำหรับการทำงานเรียบร้อยแล้ว
  โดยที่บริษัทให้ความร่วมมือและประสานงานกับผู้ว่าจ้าง
  เพื่อให้งานก่อสร้างสำเร็จลุล่วงตามระยะเวลาที่กำหนด

  นอกจากนี้ความล่าช้าอาจเกิดจากผู้รับจ้างหรือบริษัทเอง เช่น
  ในกรณีที่เกิดภาวะการขาดแคลนวัตถุดิบหลัก
  โดยถ้าบริษัทไม่สามารถส่งมอบงานได้ตามกำหนดก็อาจต้องเสียค่าปรับซึ่งโดยทั่วไปอยู่ที่ประมาณร้อยละ
  0.10 ของมูลค่าตามสัญญาต่อวัน หรือในบางกรณีอาจต่ำกว่าตามแต่ข้อตกลง
  ซึ่งบริษัทลดความเสี่ยงโดยการสั่งซื้อวัตถุดิบบางรายการที่ใช้ในโครงการที่ได้รับว่าจ้างเป็นการล่วงหน้าทั้งจำนวน
  หลังจากที่บริษัทได้รับการว่าจ้างให้รับงาน

-   ความเสี่ยงจากการที่ถูกฟ้องร้องหากโครงการมีปัญหา

  ความเสียหายที่เกิดขึ้นกับสิ่งปลูกสร้างอาจเกิดขึ้นโดยมีสาเหตุได้หลายประการ เช่น
  ความผิดพลาดจากการออกแบบ หรือการก่อสร้างที่ไม่ได้มาตรฐาน
  ซึ่งอาจส่งผลให้เกิดความเสียหายหรือการบาดเจ็บ
  ดังนั้นการฟ้องร้องจากผู้ที่ได้รับความเสียหายจากเหตุการณ์ดังกล่าว เช่น เจ้าของโครงการ
  ผู้ใช้สถานที่ เป็นต้น อาจส่งผลให้บริษัทถูกเรียกร้องความเสียหายได้

  เมื่อบริษัทส่งมอบงานให้กับผู้ว่าจ้างแล้วบริษัทจะมีการวาง Maintenance Bond
  หรือออกหนังสือรับประกันผลงานจากบริษัท เป็นระยะเวลา 1-2 ปี
  เพื่อเป็นการประกันคุณภาพของผลงาน โดยที่ผ่านมา ในโครงการต่างๆ
  ที่บริษัทดำเนินการยังไม่เคยเกิดความเสียหาย และบริษัทไม่เคยถูกฟ้องร้องใดๆ ทั้งนี้
  เนื่องจากบริษัทมีระบบการควบคุมการก่อสร้างที่มีมาตรฐานสูง
  เพื่อลดโอกาสที่ความเสียหายที่จะเกิดจากขบวนการก่อสร้างให้มีน้อยที่สุด